Na temelju članka 4. Zakona o državnim potporama („Narodne novine“ broj 47/14 i 69/17) i članka 31. Statuta Općine Legrad („Službeni glasnik Koprivničko-križevačke županije“ broj 5/13, 2/18, 19/18, 2/20, 2/21 i 13/21), Općinsko vijeće Općine Legrad na 16. sjednici održanoj 30. ožujka 2022., donijelo je

**PROGRAM**

**potpora za poticanje razvoja turizma na području**

**Općine Legrad u 2022. godini**

**I.**

Programom potpora za poticanje razvoja turizma na području Općine Legrad u 2022. godini (u daljnjem tekstu: Program) utvrđuju se mjere, kriteriji i postupak dodjele potpora male vrijednosti za poticanje razvoja turizma na području Općine Legrad (u daljnjem tekstu: Općina) u 2022. godini.

Potpore za poticanje razvoja turizma (u daljnjem tekstu: Potpore) podrazumijevaju dodjelu bespovratnih novčanih sredstava iz Proračuna Općine Legrad za 2022. godinu (u daljnjem tekstu: Proračun).

**II.**

Potpore male vrijednosti dodjeljuju se sukladno pravilima EU o pružanju državne potpore sadržanim u Uredbi Komisije EU broj 1407/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na de minimis potpore. (u daljnjem tekstu: Uredba de minimis).

**III.**

Korisnici sredstava po ovom Programu mogu biti fizičke i pravne osobe koje u trenutku plaćanja potpore u svojem vlasništvu ili u zakupu imaju nekretnine namijenjene iznajmljivanju turistima ili će postojeće nekretnine prenamijeniti za iznajmljivanje turistima.

Potpore po ovom Programu neće se odobriti korisnicima koji imaju nepodmirenih obveza prema Općini kao i nepodmirenih obveza na ime javnih davanja osim ako im je odgođena naplata ili odobrena obročna otplata koja se redovito podmiruje.

**IV.**

Općina će dodjeljivati potpore de minimis prema ovom Programu i to:

1. Mjera 1.: Sufinanciranje troškova kapitalnih ulaganja u smještajne kapacitete za iznajmljivanje,
2. Mjera 2.: Sufinanciranje troškova izrade projektno – tehničke dokumentacije za izgradnju ili uređenje smještajnih kapaciteta za iznajmljivanje.

**Mjera 1. Sufinanciranje troškova kapitalnih ulaganja u smještajne kapacitete za**

**iznajmljivanje**

**V.**

Sredstvima Proračuna u ukupnoj svoti 80.000,00 kuna sufinancirat će se kapitalna ulaganja u smještajne kapacitete namijenjene iznajmljivanju fizičkim i pravnim osobama koje se namjeravaju baviti turističkom djelatnosti na području Općine.

Općina se sufinancirati s iznosom od 5.000,00 kn po krevetu za smještaj, do najviše 20.000,00 kuna za prijavljeni kapitalni projekt.

Potrebna dokumentacija (uz obrasce) koja se prilaže zahtjevu za sufinanciranje:

* dokaz o vlasništvu ili zakupu objekta namijenjenog za obavljanje turističke djelatnosti – zemljišnoknjižni izvadak (e-izvadak) ili preslika ovjerenog ugovora o zakupu,
* potvrda Porezne uprave o nepostojanju duga na ime javnih davanja ne starija od 30 dana od dana podnošenja zahtjeva za sufinanciranje ili potvrda Porezne uprave o postojanju duga na ime javnih davanja iz koje je vidljivo da je odobrena obročna otplata duga ili odgoda naplate,
* izjava o korištenim potporama male vrijednosti (Prilog 2),
* dokaze o ulaganju (račune i fotografije početnog i završnog stanja),
* preslika računa/IBAN.

Zahtjev se podnosi do 1.12.2022. godine, odnosno do iskorištenosti planiranih sredstava u Proračunu.

Zaključak o isplati potpore donosi općinski načelnik Općine Legrad (u daljnjem tekstu: općinski načelnik) na osnovu kojeg će Jedinstveni upravni odjel Općine Legrad izvršiti isplatu sredstava korisniku potpore.

Korisnik potpore, u roku od 1 (jedne) godine od dobivanja potpore, mora otvoriti smještajne kapacitete, te iste držati otvorenima najmanje 5 (pet) godina.

**Mjera 2.** **Sufinanciranje troškova izrade projektno – tehničke dokumentacije za izgradnju ili uređenje smještajnih kapaciteta za iznajmljivanje**

**VI.**

Sredstvima Proračuna u ukupnoj svoti 20.000,00 kuna sufinancirat će se troškovi izrade projektno – tehničke dokumentacije za izgradnju ili uređenje kapaciteta za iznajmljivanje.

Općina će sufinancirati s iznosom od 10.000,00 kuna izradu projektno – tehničke dokumentacije potrebne za izgradnju ili uređenje smještajnih kapaciteta za iznajmljivanje.

Potrebna dokumentacija (uz obrasce) koja se prilaže zahtjevu za sufinanciranje:

* dokaz o vlasništvu nekretnine na kojoj će se graditi ili je izgrađen objekt predviđen za uređenje, a koji je namijenjen za obavljanje turističke djelatnosti – zemljišnoknjižni izvadak (e-izvadak) ili preslika ovjerenog ugovora o zakupu,
* potvrda Porezne uprave o nepostojanju duga na ime javnih davanja ne starija od 30 dana od dana podnošenja zahtjeva za sufinanciranje ili potvrda Porezne uprave o postojanju duga na ime javnih davanja iz koje je vidljivo da je odobrena obročna otplata duga ili odgoda naplate,
* izjava o korištenim potporama male vrijednosti (Prilog 2),
* dokaz o izradi dokumentacije (račun, ugovor i sl.),
* preslika računa/IBAN.

Zahtjev se podnosi do 1.12.2022. godine, odnosno do iskorištenosti planiranih sredstava u Proračunu.

Zaključak o isplati potpore donosi općinski načelnik Općine Legrad (u daljnjem tekstu: općinski načelnik) na osnovu kojeg će Jedinstveni upravni odjel Općine Legrad izvršiti isplatu sredstava korisniku potpore.

Podnositelj potpore, u roku od 1 (jedne) godine od dobivanja potpore, mora dobiti akt za gradnju, u roku 3 (tri) godine izgraditi objekt, te isti držati otvorenim najmanje 5 (pet) godina.

**VII.**

Podnositelju zahtjeva odobrit će se potpora ukoliko isti ispunjava sve uvjete iz ovog Programa. O dodjeli potpore podnositelj će biti obaviješten.

Jedan podnositelj može podnijeti zahtjeve za više mjera po ovom javnom natječaju.

Sukladno članku 3. Uredbe de minimis, ukupni iznos potpora male vrijednosti koji je dodijeljen pojedinom korisniku ne smije prijeći iznos od 15.000,00 EUR tijekom bilo kojeg razdoblja od tri fiskalne godine te se ta gornja granica primjenjuje bez obzira na oblik potpore ili svrhu potpore.

Slijedom prethodnog stavka, podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos utvrđen člankom 3. Uredbe de minimis, bez obzira na izvor javnih sredstava i program po kojem je potpora dodijeljena.

Sukladno članku 6. Uredbe, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti koje su dodijeljene sukladno Uredbi u prethodne dvije fiskalne godine i u tekućoj fiskalnoj godini.

**VIII.**

Općina će objaviti javni poziv za dodjelu potpora iz ovog Programa putem oglasne ploče i internet stranice Općine Legrad, [www.opcinalegrad.hr](http://www.opcinalegrad.hr), u kojem će se utvrditi rokovi i postupak podnošenja zahtjeva za dodjelu potpora s pripadajućom dokumentacijom.

**IX.**

Ovaj Program stupa na snagu danom donošenja, a objavit će se na internet stranici Općine, [www.opcinalegrad.hr](http://www.opcinalegrad.hr).

**OPĆINSKO VIJEĆE OPĆINE LEGRAD**

**KLASA: 334-01/22-01/01**

**URBROJ: 2137-10-01-22-1**

**Legrad, 30. ožujka­­­ 2022.**

**PREDSJEDNICA:**

**Snježana Kuzmić**